NARIADENIE RADY (ES) č. 735/2007
z 11. júna 2007,
ktorým sa mení a dopĺňa nariadenie (ES) č. 1784/2003 o spoločnej organizácii trhu s obilninami
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 ods. 2 tretí pododsek,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Opatrenia týkajúce sa spoločnej organizácie trhu s obilninami, ktoré sú stanovené nariadením (ES) č. 1784/2003 (2), zahŕňajú pre vnútorný trh intervenčný systém, ktorého cieľom je najmä stabilizovať trhy a zabezpečiť poľnohospodárom činným v tomto sektore spravodlivú životnú úroveň.
(2)
Uplatnenie tohto systému počas hospodárskych rokov 2004/2005 a 2005/2006 malo za následok vytvorenie veľmi veľkých intervenčných zásob kukurice, ktorých predaj sa na trhu Spoločenstva a na medzinárodnom trhu ukazuje ako výnimočne zložitý, najmä z dôvodu umiestnenia týchto zásob. Kukurica je naviac obilnina, ktorá sa ťažko skladuje a ktorej uvádzanie na trh sa s predlžujúcim skladovaním sťažuje, pretože jej kvalita sa postupne zhoršuje.
(3)
Počas roku 2006 sa zistilo, že spôsob využitia intervenčného systému počas týchto období neumožnil dosiahnuť stanovené ciele, najmä pokiaľ ide o situáciu pestovateľov kukurice v určitých regiónoch Spoločenstva. V týchto regiónoch sa systém stal alternatívnym odbytiskom priameho predaja produktov na trhu, hoci cena, ktorú títo pestovatelia dostali za zožatú kukuricu, bola často nižšia ako intervenčná cena.
(4)
Za týchto podmienok intervenčný systém, pokiaľ ide o kukuricu, viac neplní účel, na ktorý bol zriadený, a navyše zabraňuje orientácii produkcie na potreby trhu.
(5)
Zachovanie intervenčného systému v súčasnom stave predstavuje riziko nového zvýšenia intervenčných zásob kukurice, pričom z neho príslušní pestovatelia nevyťažia žiadne výhody.
(6)
Je preto nutné prijať primerané opatrenia na zaručenie správneho fungovania trhu Spoločenstva s obilninami. Na tento účel sa vzhľadom na uvedené skutočnosti a existujúce odbytiská pre pestovateľov na vnútornom a medzinárodnom trhu ako najvhodnejšie opatrenie javí stanovenie maximálneho množstva kukurice na intervenciu na maximálnu všeobecnú hodnotu pre Spoločenstvo vo výške 1 500 000 ton na hospodársky rok 2007/2008 a 700 000 ton na hospodársky rok 2008/2009 a zníženie tohto množstva na 0 ton od hospodárskeho roku 2009/2010.
(7)
Nariadenie (ES) č. 1784/2003 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 5 ods. 1 nariadenia (ES) č. 1784/2003 sa dopĺňa tento pododsek:
„Odchylne od prvého pododseku sa množstvá kukurice, ktoré nakupujú intervenčné agentúry, obmedzujú na tieto maximálne množstvá:
-
1 500 000 ton na hospodársky rok 2007/2008,
-
700 000 ton na hospodársky rok 2008/2009,
-
0 ton od hospodárskeho roku 2009/2010.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od hospodárskeho roka 2007/2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 11. júna 2007